โด้ นำฝอยทอง วัดออสเตรีย เบลเยียมลุ้นเจอยักษ์เขียว
ฝอยทอง โปรตุเกส ต้องหวังพึ่งคริสเตียโน โรนัลโด ซุปเปอร์สตาร์กัปตันทีม ให้แผลงฤทธิ์ยิงประตูหลังจากปืนฝืดมาในนัดแรก เพื่อถล่มเอาชนะ ขุนพลแห่งลุ่มน้ำดานูบ ออสเตรีย ให้ได้ ในศึกฟุตบอลชิงแชมป์แห่งชาติยุโรป ยูโร 2016 รอบแบ่งกลุ่ม นัดที่ 2 กลุ่มเอฟ คืนนี้ (18 มิ.ย.) ถ่ายทอดสดให้ชมทางช่อง 3 เอชดี เริ่ม 02.00 น. เกมนี้ โปรตุเกส นอกจากมีโรนัลโดเป็นหัวหอกทะลวงตาข่ายแล้ว ยังมีเจา มูตินโญ และหลุยส์ นานี เป็นตัวทีเด็ดในแนวรุกด้วย ขณะที่ออสเตรียสภาพทีมพิการ ขาดขุนพลตัวหลักถึง 2 คนในเกมนี้ คือ อเล็กซานดาร์ ดราโกวิช กองหลังตัวแกร่ง ที่ติดโทษแบน และยูนูโซวิช กองกลาง ที่บาดเจ็บ เทียบฟอร์มกันแล้ว เชื่อว่าโรนัลโดและผองนักเตะโปรตุเกสจะต้อนเอาชนะออสเตรียไปได้แบบไม่ยากแน่นอน ส่วนคู่แรก ปิศาจแดงยุโรป เบลเยียม หวังกู้หน้าล้างอายจากที่แพ้อิตาลี 0-2 ในนัดแรก โดยจะส่งเอเด็น อาซาร์ กับลูกากู ลงล่าตาข่าย ในการบู๊กับ ยักษ์เขียว ไอร์แลนด์ คู่นี้เริ่มเตะ 20.00 น. ยิงสดทางช่อง 3 เอสดี ด้านบิ๊กตู่ห่วงเยาวชนตกเป็นเหยื่อพนันบอล สั่งทุกหน่วยงานบังคับใช้กฎหมายอย่างเข้มงวด ชี้ส่งไปรษณียบัตรได้ไม่ผิด แต่ห้ามเล่นพนัน ขู่เจ้ามือ-โต๊ะบอลระวังถูกยึดทรัพย์ ผู้ปกครองก็ไม่เว้น ไม่ดูแลตักเตือนลูกหลาน เข้าข่ายความผิดฐานละเลยเช่นกัน,ศึกฟุตบอลชิงแชมป์แห่งชาติยุโรป ยูโร 2016 รอบสุดท้าย ที่ประเทศฝรั่งเศส เข้าสู่วันที่ 9 ของการแข่งขัน โดยคืนนี้ (18 มิ.ย.) มีเกมดวลแข้งรอบแบ่งกลุ่ม ในกลุ่มอีและเอฟ รวม 3 คู่ คู่แรกเป็นเกมนัดที่ 2 ในกลุ่มอี ที่สนามสตาด เดอ บอร์กโดซ์ ระหว่าง ปิศาจแดงแห่งยุโรป เบลเยียม ปะทะ ยักษ์เขียว ไอร์แลนด์ ถ่ายทอดสดทางช่อง 3 เอชดี เริ่มเวลา 20.00 น.,ทีมชาติเบลเยียมถูกยกให้เป็นเต็ง 5 ในรายการนี้ และถูกมองว่าจะเป็นม้ามืดที่จะคว้าแชมป์ยูโร 2016 เนื่องจากเต็มไปด้วยสตาร์ดังมากมาย ไม่ว่าจะเป็น เอเด็น อาซาร์, เควิน เดอ บรอยน์, โรเมลู ลูกากู, ติโบต์ กูร์กตัวส์, แยน แฟร์ทองเกน, โทมัส แฟร์มาเลน และโทบี อัลเดอร์ไวเรลด์ เป็นต้น แต่ทีม ปิศาจแดงแห่งยุโรป ภายใต้การกุมบังเหียนของมาร์ก วิลมอตส์ กลับออกสตาร์ตนัดแรกได้น่าผิดหวัง หลังโดน อัซซูรี อิตาลี ทีมที่มีอายุเฉลี่ยแก่ที่สุดในยูโรหนนี้ ใช้ความเก๋ายัดเยียดความปราชัยให้ถึง 0-2 ชนิดที่หักปากกาเซียนแทบทุกสำนัก,การเจอกับไอร์แลนด์นัดนี้ เบลเยียมจึงหวังที่จะแก้มือ เรียกฟอร์มเก่งกลับคืนมาให้ได้ โดยสภาพความพร้อมของทีมนั้น ปิศาจแดงแห่งยุโรป เบลเยียมมีข่าวดี เมื่อ 2 ขุนพลตัวสำคัญของทีมอย่างเอเด็น อาซาร์ กองกลางตัวรุกจากเชลซี และ เควิน เดอ บรอยน์ เพลย์เมกเกอร์จากแมนฯซิตี้ ซึ่งต่างได้รับบาดเจ็บมาจากเกมพ่ายอิตาลี 0-2 กลับมาลงซ้อมร่วมกับทีมได้แล้ว เมื่อวันพฤหัสฯที่ผ่านมา และคาดว่าทั้งคู่น่าจะลงสนามได้ในเกมดวลกับ ยักษ์เขียว ไอร์แลนด์,เป็นที่เชื่อว่า มาร์ก วิลมอตส์ กุนซือทีมเบลเยียม จะจัดทัพใหญ่ลงบู๊เหมือนเดิม มี ติโบต์ กูร์กตัวส์ เป็นผู้รักษาประตู แนวรับใช้แยน แฟร์ทองเกน กับ โทมัส แฟร์มาเลน ยืนค้ำแผงหลัง แดนกลาง เควิน เดอ บรอยน์, มารูยาน เฟลไลนี และอเล็กซ์ วิตเซล ปั้นเกมรุก ขณะที่ เอเด็น อาซาร์ จะยืนเป็นหน้าต่ำ ส่วนหน้าเป้าจะเป็นโรเมลู ลูกากู หัวหอกจากเอฟเวอร์ตัน,ทางฝั่ง ยักษ์เขียว ไอร์แลนด์ นัดแรกเสมอกับ ไวกิ้ง สวีเดน แบบสุดมัน 1-1 แต่ถ้าดูตามรูปเกมแล้ว ไอร์แลนด์น่าจะเป็นฝ่ายคว้าชัยมากกว่า เกมนี้มาร์ติน โอนีล กุนซือทีมยักษ์เขียว หวังนำไอร์แลนด์เก็บชัยชนะนัดนี้ให้ได้ เพื่อความหวังในการเข้ารอบต่อไป คาดว่าจะยังคงยึดผู้เล่นชุดเดิมที่เสมอสวีเดน 1-1 ลงบู๊ แนวรับมี ซีมุส โคลแมน, จอห์น โอเชีย และคีแรน คลาร์ก เป็นแกนหลัก แดนกลางมีเกล็น วีแลน และ เจมส์ แมคคาร์ธีย์ เป็นตัวลุย มี เวส ฮูลาฮาน, จอน วอลเตอร์ส และเชน ลอง เป็นสามประสานในแดนหน้า,ขณะที่กลุ่มเอฟ ที่สนามปาร์ก เดส์ แปรงส์ เป็นการเจอกันระหว่าง ฝอยทอง โปรตุเกส ลงสนามนัดที่ 2 พบกับ ขุนพลแห่งดินแดนเพลงคลาสสิก ออสเตรีย คู่นี้จะถ่ายทอดสดให้ชมทางช่อง 3 แฟมิลี เริ่มเวลา 02.00 น. ฝอยทอง โปรตุเกส ออกสตาร์ตศึกยูโร 2016 ได้ค่อนข้างน่าผิดหวัง เมื่อทำได้แค่เสมอกับคู่ปรับรองบ่อนอย่างไอซ์แลนด์ 1-1 ทั้งที่ได้ประตูขึ้นนำก่อน จากหลุยส์ นานี ในครึ่งแรก แต่สุดท้ายพลาดท่าโดนไอซ์แลนด์ตีเสมอจากบียาร์นาสันในช่วงต้นครึ่งหลัง,ผลเสมอกับไอซ์แลนด์ 1-1 สร้างความไม่พอใจให้กับคริสเตียโน โรนัลโด ซุปเปอร์สตาร์กัปตันทีมชาติโปรตุเกสเป็นอย่างมาก ถึงกับออกมาจวกแผนการเล่นของไอซ์แลนด์ว่าเอาแต่อุดท่าเดียว เหมือนนำรถบัสมาจอดหน้าประตู ไม่พยายามที่จะเล่นเพื่อชัยชนะ นอกจากนี้ยังแขวะไอซ์แลนด์ว่า ตีเสมอได้ก็ดีใจกันสุดเหวี่ยงราวกับได้แชมป์ยูโร,สภาพความพร้อมของโปรตุเกส คาดว่า เฟอร์นานโด ซานโตส กุนซือทีมฝอยทอง ต้องเน้นลูกทีมคว้าชัยชนะเหนือออสเตรียให้ได้ เพื่อความหวังในการเข้าสู่รอบน็อกเอาต์ต่อไป สำหรับแผนการเล่นของทัพฝอยทองนัดนี้ ยังคงให้ คริสเตียโน โรนัลโด ยืนเป็นกองหน้าประสานงานกับหลุยส์ นานี ส่วนแนวรุกมี เจา มูตินโญ, อันเดร โกเมส และชูเอา มาริโอ เป็นตัวขับเคลื่อนเกม,ด้านออสเตรีย นัดแรกแพ้ฮังการีมาอย่างหมดรูป 0-2 นัดนี้ หากแพ้โปรตุเกสอีก โอกาสเข้ารอบก็แทบเป็นศูนย์ทันที เกมนี้ออสเตรียยังคงใช้ดาวิด อลาบา กองหลังจากบาเยิร์น มิวนิก เป็นแกนหลักในแนวรับ ขณะที่แนวรุกมีมาร์โก อาร์เนาโตวิช หัวหอกจากทีมสโต๊ก ซิตี้ เป็นตัวความหวังในแดนหน้า,อย่างไรก็ตาม ออสเตรียมีข่าวร้าย เมื่อซลัตโก ยูนูโซวิช กองกลางตัวหลัก หมดสิทธิ์ลงสนามช่วยทีมในเกมพบกับโปรตุเกสแน่นอนแล้ว เนื่องจากมีอาการบาดเจ็บที่ข้อเท้าขวาที่ได้รับมาจากเกมแรกที่ออสเตรียแพ้ฮังการี 0-2 นอกจากนั้นอเล็กซานดาร์ ดราโกวิช กองหลังตัวแกร่ง ยังหมดสิทธิ์ลงเล่นนัดนี้เช่นกัน เนื่องจากติดโทษแบนจากการได้รับใบแดงในเกมแพ้ฮังการี 0-2,ส่วนเกมกลุ่มเอฟ ที่สนามสตาด เวโลโดรม เมืองมาร์กเซย ระหว่างไอซ์แลนด์พบฮังการี เริ่ม 23.00 น. ถ่ายทอดสดให้ชมทางช่อง 3 แฟมิลี โดยนัดนี้ หากฮังการีเอาชนะไอซ์แลนด์ได้ ก็จะลอยลำเข้าสู่รอบ 16 ทีมสุดท้ายทันที ขณะที่ไอซ์แลนด์ ถ้าแพ้นัดนี้ก็จะตกรอบแน่นอน,พล.อ.ประยุทธ์ จันทร์โอชา นายกรัฐมนตรีและหัวหน้า คสช.กล่าวในรายการคืนความสุขให้คนในชาติว่า ตนสนับสนุนให้ประชาชน เยาวชนเล่นกีฬาเพื่อสุขภาพ ชมกีฬาเพื่อความบันเทิง เพื่อการศึกษา แต่โบราณว่าไฟไหม้ 10 ครั้ง ไม่เท่าเสียพนันครั้งเดียว ดังนั้น เป็นห่วงเยาวชนเกี่ยวกับการพนันบอล จึงได้สั่งการเน้นย้ำ ให้หน่วยงานที่เกี่ยวข้อง รวมทั้งสถานศึกษาบังคับใช้กฎหมายกับผู้ที่ฝ่าฝืนเล่นการพนัน,ชักชวนให้คนดูให้คนส่งไปรษณียบัตรได้ แต่ก็เตือนด้วยว่าอย่าเล่นการพนัน เราจะต้องเข้มงวดกับผู้ที่เล่นการพนันฟุตบอล เจ้ามือทุกรูปแบบ ไม่ว่าจะเป็นการพนันออนไลน์ หรือออฟไลน์ เจ้ามือที่เปิดรับแทงผลฟุตบอล อาจจะเข้าข่ายความผิดฐานฟอกเงิน อาจจะมีการยึดทรัพย์ผู้กระทำผิด ขณะเดียวกัน ฝากไปถึงผู้ปกครองให้ช่วยดูแลบุตรหลาน ไม่ให้ยุ่งเกี่ยวกับการพนัน เพราะตัวผู้ปกครองอาจมีความผิดฐานปล่อยปละละเลย รวมถึงเยาวชนที่เข้าไปเกี่ยวข้องกับการพนัน ก็อยากให้เลิกพฤติกรรม เพราะอาจทำให้เสียประวัติและเสียอนาคตได้ พล.อ.ประยุทธ์กล่าว,พล.ต.ต.ชัยพร พานิชอัตรา ผบก.น.3 เป็นประธานเปิดงานกิจกรรม รู้ทัน ไม่พนันบอล ภายใต้คำขวัญที่ว่า ชีวิตปลอดภัย ไม่พนันฟุตบอล ที่ตลาดมีนบุรี ถนนสีหบุรานุกิจ แขวงและเขตมีนบุรี พล.ต.ต.ชัยพรกล่าวว่า กิจกรรมดังกล่าวจัดขึ้นตามนโยบายเร่งด่วน ของ ผบ.ตร.เน้นย้ำในการป้องกันและปราบปรามการเล่นการพนันอย่างเคร่งครัด ให้คำนึกถึงหน้าที่ของเจ้าหน้าที่ตำรวจ ไม่ว่าจะด้านการป้องกันปราบปราม หรือแม้กระทั่งงานสืบสวนสอบสวน ที่ผ่านมานั้น บก.น.3 ได้กวดขันจับกุมผู้ที่เกี่ยวข้องกับการพนันในห้วงเวลาที่ผ่านมาโดยตลอด ดำเนินคดีกับผู้กระทำความผิดไปแล้วหลายราย บก.น.3 และเล็งเห็นถึงผลกระทบที่ตามมาจากการเล่นการพนันฟุตบอล จึงได้จัดกิจกรรมในครั้งนี้ เพื่อให้ภาคประชาชนได้มีส่วนร่วมในการป้องกันปราบปรามอย่างครบทุกมิติ ตามนโยบาย สายตรวจ ตาสับปะรด ลดอาชญากรรม ของ บช.น.ที่ให้ความสำคัญในภาคประชาชน เพื่อเข้าร่วมในการสอดส่องดูแล และรับทราบถึงวิธีการแจ้งเบาะแสในรูปแบบต่างๆ เพื่อร่วมป้องกันและปราบปรามต่อการพนันฟุตบอลอย่างจริงจัง ตามวัตถุประสงค์ในการจัดโครงการ และเพื่อให้การดูกีฬาเป็นไปด้วยความสนุกสนาน,นางสมร เทิดธรรมพิบูล กรรมการผู้จัดการใหญ่ บริษัทไปรษณีย์ไทย จำกัด กล่าวว่า ขณะนี้ได้เกิดกระแสไปรษณียบัตรฟีเวอร์ ล่าสุด ยอดจำหน่ายไปรษณียบัตรทายผลแชมป์ฟุตบอลยูโร 2016 พุ่งทะยานไปแล้วจำนวน 37.9 ล้านฉบับ โดยเฉพาะพื้นที่ในกรุงเทพฯ ที่ทำการไปรษณีย์สามเสนใน ที่ทำการไปรษณีย์หลักสี่ ที่ทำการไปรษณีย์นนทบุรี ที่ทำการไปรษณีย์ยานนาวา แต่แฟนบอลยังส่งทายผลเข้ามาน้อย เนื่องจากส่วนใหญ่ซื้อไปกักตุนไว้ก่อน เพื่อรอผลว่าคู่ชิงชนะเลิศเป็นใคร จากนั้นจะทุ่มเขียนคำทายผลทั้งสองทีมเข้ามาอย่างถล่มทลาย,อยากย้ำแฟนบอลกันอีกครั้งว่า ไปรษณียบัตรฟุตบอลแบบเก่า หรือแบบใหม่ รวมถึงไปรษณียบัตรแบบอื่นๆออกจากบริษัท ไปรษณีย์ไทย จำกัด สามารถเขียนคำทายผลส่งมาลุ้นรับรางวัลกับโครงการทายผลแชมป์ฟุตบอลยูโร 2016 ได้ทุกฉบับ แต่ต้องเขียนคำทายผลให้ชัดเจนว่า ทีมใดจะเป็นทีมชนะเลิศลงบนไปรษณียบัตรของบริษัทไปรษณีย์ไทย จำกัด 1 ใบต่อ 1 คำทาย เขียนชื่อนามสกุล ที่อยู่ให้ชัดเจน ส่งผ่านระบบไปรษณีย์มายัง นสพ.ไทยรัฐ เลขที่ 1 ถนนวิภาวดีรังสิต แขวงจอมพล เขตจตุจักร กทม.10900 หมดเขตส่งคำทายวันที่ 9 กรกฎาคม 2559 หรือก่อนการเตะนัดชิงชนะเลิศจะเริ่มขึ้น 1 วัน คือในวันที่ 10 กรกฎาคม 2559 โดยถือตราประทับวันที่บนไปรษณียบัตรเป็นสำคัญ สามารถส่งคำทายมาร่วมสนุกได้ไม่จำกัดจำนวน สิ่งสำคัญห้ามมีรอยลบ ขูด ขีด บนไปรษณียบัตรเด็ดขาด กรรมการผู้จัดการใหญ่ บริษัทไปรษณีย์ไทยกล่าว
ฝอยทอง โปรตุเกส ต้องหวังพึ่งคริสเตียโน โรนัลโด ซุปเปอร์สตาร์กัปตันทีม ให้แผลงฤทธิ์ยิง ประตูหลังจากปืนฝืดมาในนัดแรก เพื่อถล่มเอาชนะ ขุนพลแห่งลุ่มน้ำดานูบ ออสเตรีย ให้ได้ ในศึกฟุตบอลชิงแชมป์แห่งชาติยุโรป ยูโร 2016
ฟุตบอลยูโร,ยูโร 2016,ศึกฟุตบอลชิงแชมป์แห่งชาติยุโรป,โปรตุเกส,คริสเตียโน โรนัลโด,ออสเตรีย,เบลเยียม,ไอร์แลนด์,ไอซ์แลนด์,ฮังการี,ประยุทธ์ จันทร์โอชา,การพนัน,พนันฟุตบอล,ไปรษณียบัตร,ข่าว,ข่าวหน้า1,ไทยรัฐออนไลน์,ไทยรัฐ,หนังสือพิมพ์ไทยรัฐ,thairath,ไทยรัฐฉบับพิมพ์